text: প্রকাশিত : ১৮:৪১, অক্টোবর ২৪, ২০২০ | সর্বশেষ আপডেট : ১৮:৪৩, অক্টোবর ২৪, ২০২০
  ঢাকা দক্ষিণ সিটি করপোরেশন ঢাকেশ্বরী জাতীয় মন্দিরের উন্নয়ন অংশীদার ছিল, আছে এবং থাকবে বলে মন্তব্য করেছেন মেয়র ব্যারিস্টার শেখ ফজলে নূর তাপস। শনিবারে (২৪ অক্টোবর) দুপুরে ঢাকেশ্বরী জাতীয় মন্দিরে দুর্গা পূজার মণ্ডপ পরিদর্শনকালে এ কথা বলেন তিনি।
  ডিএসসিসি মেয়র তাপস বলেন, প্রধানমন্ত্রী শেখ হাসিনা একটি অসাম্প্রদায়িক বাংলাদেশ বিনির্মাণে নিরলসভাবে কাজ করে চলেছেন। তারই ধারাবাহিকতায় প্রধানমন্ত্রী ঢাকেশ্বরী জাতীয় মন্দিরসহ দেশের সব মন্দিরের উন্নয়নে সজাগ থেকে কাজ করে চলেছেন। তারই দেখানো পথে ঢাকা দক্ষিণ সিটি করপোরেশন অতীতেও ঢাকেশ্বরী জাতীয় মন্দিরের উন্নয়ন অংশীদার ছিল, বর্তমানেও আমরা মন্দিরের উন্নয়ন কার্যক্রমে নানাভাবে অংশীদার, আগামীতেও দক্ষিণ সিটি করপোরেশন এলাকার সব মন্দিরের উন্নয়ন অংশীদার হিসেবে পাশে থাকব।
  বাংলাদেশ অসাম্প্রদায়িকতার অনন্য উদাহরণ উল্লেখ করে মেয়র শেখ তাপস বলেন, আমরা সব ধর্ম-বর্ণের মানুষকে নিয়ে একটি আধুনিক ও উন্নত ঢাকা মহানগরী বিনির্মাণে বদ্ধপরিকর। এই নগরী সবার। নগরীর উন্নয়নে সবাই এগিয়ে আসবেন বলে দৃঢ়ভাবে বিশ্বাস করি।
  এ সময় উপস্থিত ছিলেন ঢাকা-৭ আসনের সংসদ সদস্য মোহাম্মদ সেলিম, ঢাকা মহানগর পূজা উদযাপন পরিষদের সাধারণ সম্পাদক কিশোর রঞ্জন মণ্ডল, ঢাকা মহানগর আওয়ামী লীগের সাংগঠনিক সম্পাদক কাজী মোরশেদ হোসেন কামাল, ডিএসসিসির জনসংযোগ কর্মকর্তা আবু নাছের প্রমুখ।